Vanuatus president

Vanuatus president er ifølge grunnloven republikkens overhode. Han/hun skal symbolisere nasjonens enhet.

Presidenten blir valgt for en periode på fem år i en hemmelig avstemning av et valgkollegium bestående av parlamentet og formennene for de lokale regjeringsrådene. Enhver innfødt vanuatisk statsborger, som er kvalifisert til å bli valgt til parlamentet, er valgbar som president.

Når presidentembetet er ledig eller presidenten er utenlands eller arbeidsudyktig, skal parlamentets president utøve presidentens funksjoner. 

Når det oppstår en vakanse i presidentembetet, skal valg på ny president avholdes innen tre uker etter at vakansen oppstod. Hvis vakansen oppstår når parlamentet er oppløst, skal valg på ny president avholdes innen tre uker etter at det nye parlamentet har holdt sitt første møte.

Republikkens president kan kun fjernes fra sin stilling for grovt embetsbrudd eller arbeidsudyktighet av valgkollegiet etter et forslag reist av minst ⅓ av kollegiets medlemmer og vedtatt av minst ⅔ av dets medlemmer når minst ¾ av medlemmene – inkludert ¾ av formennene for de lokale regjeringsrådene – er til stede.

Fotnoter

Referanser

Kilder 

Vanuatu
Vanuatiske politikere